ดาวโจนส์ปิดลบ 18.46 จุด
ดัชนีดาวโจนส์ตลาดหุ้นนิวยอร์กปิดลบท่ามกลางวอลุ่มการซื้อขายที่เบาบาง หลังธนาคารกลางจีนขึ้นดอกเบี้ย
28 ธ.ค. 2553

ดัชนีดาวโจนส์ตลาดหุ้นนิวยอร์กปิดลบท่ามกลางวอลุ่มการซื้อขายที่เบาบาง หลังธนาคารกลางจีนขึ้นดอกเบี้ย
ดัชนีเฉลี่ยอุตสาหกรรมดาวโจนส์ขยับลง 18.46 จุด หรือ 0.16% ปิดที่ 11,555.03 จุด ดัชนี S&amp;P 500 เพิ่มขึ้น 0.77 จุด ปิดที่ 1,257.54 จุด ดัชนี Nasdaq เพิ่มขึ้น 1.67 จุด หรือ 0.06% ปิดที่ 2,667.27 จุด
ดัชนีดาวโจนส์อ่อนตัวลงหลังจากธนาคารกลางจีนประกาศขึ้นอัตราดอกเบี้ยเงินกู้ประเภท 1 ปี เป็น 5.81% และอัตราดอกเบี้ยเงินฝากประเภท 1 ปีเป็น 2.75% ภายหลังจากดัชนีราคาผู้บริโภค (ซีพีไอ) ของจีน ซึ่งเป็นดัชนีวัดภาวะเงินเฟ้อที่สำคัญ พุ่งขึ้นแตะระดับสูงสุดในรอบ 28 เดือนที่ 5.1% ในเดือนพ.ย. และยอดการปล่อยเงินกู้ใหม่ของธนาคารพาณิชย์พุ่งขึ้นแตะระดับ 7.45 ล้านล้านหยวนในช่วง 11 เดือนแรกของปีนี้ เมื่อเทียบกับเป้าหมายตลอดปี 2553 ของรัฐบาลที่ระดับ 7.5 ล้านล้านหยวน
ทั้งนี้ แม้จีนมีเป้าหมายที่จะควบคุมภาวะเงินเฟ้อ แต่นักลงทุนกังวลว่าการปรับขึ้นอัตราดอกเบี้ยอาจส่งผลให้ต้นทุนการกู้ยืมในตลาดการเงินพุ่งขึ้น และอาจจะส่งผลกระทบต่ออัตราการขยายตัวของเศรษฐกิจจีนด้วย
การประกาศขึ้นอัตราดอกเบี้ยมีขึ้นหลังจากนางอู๋ เสี่ยวเหลียน รองผู้ว่าการธนาคารกลางจีนกล่าวว่า จีนจะปรับปริมาณเงินหมุนเวียนในระบบโดยรวมให้กลับสู่ระดับปกติ ด้วยการใช้เครื่องมือด้านนโยบายที่หลากหลาย นอกจากนี้ รัฐบาลจีนยังได้เปลี่ยนเป้าหมายจากการใช้"นโยบายผ่อนคลายระดับปานกลาง" ไปเป็นการใช้ "นโยบายที่รอบคอบ" เพื่อควบคุมแรงกดดันด้านเงินเฟ้อและภาวะฟองสบู่ด้านสินทรัพย์
นักวิเคราะห์ส่วนใหญ่คาดว่าจีนจะประกาศขึ้นอัตราดอกเบี้ยอีกเพื่อควบคุมเงินเฟ้อและสภาพคล่องส่วนเกิน อย่างไรก็ตาม นายเหลียน ปิง หัวหน้านักเศรษฐศาสตร์จากแบงค์ ออฟ คอมมิวนิเคชันส์ คาดว่า จีนอาจจะปรับขึ้นดอกเบี้ยอีก 2 หรือ 3 ครั้งเท่านั้น เพราะอัตราดอกเบี้ยที่สูงขึ้นจะส่งผลให้ความเสี่ยงที่กระแสเงินร้อนไหลเข้าสู่ประเทศนั้น เพิ่มขึ้นตามไปด้วย เนื่องจากนักลงทุนต้องการเข้ามาทำกำไรในส่วนต่างระหว่างอัตราดอกเบี้ยของจีนและสหรัฐ